雨中獨酌
作者：葛天民
朝代：宋

paragraphs: 平生寡合雖竭斗，幾曾自飲一杯酒。
不因風月與湖山，更爲松篁與花柳。
今夕何夕風雨來，知儂渴肺生秋埃。
麴生三緘忽自薦，請爲風雨聊一開。
老夫呼前呼未了，死生脫帽傾懷抱。
風雨橫斜入坐中，賓主淋漓俱醉倒。
須臾風止雨亦休，主人送客凝雙眸。
葛天無懷不可狀，但覺兩耳風颼颼。
匆匆便是中秋節，更與麴生潜地說。
此夜寧容著雜賓，一尊只辦澆明月。